Factors Associated with Community Physical Therapists’specific Competency in Caring for Stroke Patients in the Ministry of Public Health’s Community Hospitals.

	Abstract
         This cross-sectional analytical research aimed to investigate factors associated with community physical therapists’ specific competencies in caring for stroke patients, at the Ministry of Public Health’s community hospitals. The sample consisted of 318 physical therapists who had at least one year experience in community physical therapy practice, in caring for stroke patients. Data were collected by questionnaires and analyzed by using descriptive statistics, chi-square tests, and binary logistic regression analysis.
        The results showed that specific competencies in caring for stroke patients were at a high level (7.6 %), while professional attitudes and work empowerment were at a moderate level. Competency was significantly associated with demographic factors, work experience, professional attitudes, and work empowerment. Significant predictors of competency included access to information (Adj.OR = 11.32, p<0.001), recognition and appreciation (Adj.OR = 9.67, p = 0.014), access to resources (Adj.OR = 7.765, p < 0.001), and the affective aspect of professional attitudes (Adj.OR = 3.7, p = 0.047).
        The study recommended that the Physical Therapy Council should explore channels for disseminating information related to physical therapy and relevant policies. The Ministry of Public Health should support rehabilitation equipment and promote the exchange of work experiences, to enhance professional competency and improve the effectiveness of practice.

	บทคัดย่อ
         การวิจัยนี้เป็นการวิจัยเชิงวิเคราะห์แบบภาคตัดขวาง เพื่อศึกษาปัจจัยที่มีความสัมพันธ์กับสมรรถนะเฉพาะของนักกายภาพบำบัดชุมชนในการดูแลผู้ป่วยโรคหลอดเลือดสมอง โรงพยาบาลชุมชน สังกัดกระทรวงสาธารณสุข กลุ่มตัวอย่างเป็นนักกายภาพบำบัดที่ปฏิบัติงานด้านกายภาพบำบัดชุมชนอย่างน้อย 1 ปี และมีประสบการณ์ดูแลผู้ป่วยโรคหลอดเลือดสมองในชุมชน จำนวน 318 คน เก็บรวบรวมข้อมูลด้วยแบบสอบถาม วิเคราะห์ข้อมูลโดยใช้สถิติเชิงพรรณนา สถิติไคสแควร์ และการวิเคราะห์การถดถอยโลจิสติกแบบทวินาม
        ผลการวิจัยพบว่า สมรรถนะเฉพาะของนักกายภาพบำบัดชุมชนในการดูแลผู้ป่วยโรคหลอดเลือดสมองอยู่ในระดับสูง (67.6%) แต่ทัศนคติทางวิชาชีพและการเสริมสร้างพลังอำนาจในงานอยู่ในระดับปานกลาง ปัจจัยที่มีความสัมพันธ์กับสมรรถนะอย่างมีนัยสำคัญทางสถิติ ได้แก่ เพศ อายุ ระดับการศึกษา ระดับตำแหน่ง ประสบการณ์ในการปฏิบัติงานกายภาพบำบัดชุมชน ประสบการณ์ดูแลผู้ป่วยโรคหลอดเลือดสมอง ทัศนคติทางวิชาชีพ และการเสริมสร้างพลังอำนาจในงาน ปัจจัยที่สามารถทำนายสมรรถนะ ได้แก่ การได้รับข้อมูลข่าวสาร (Adj.OR =11.32,p-value <0.001) การได้รับการยกย่องและยอมรับ (Adj.OR =9.67,p-value = 0.014) การได้รับทรัพยากร (Adj.OR =7.765,p-value <0.001)  และทัศนคติทางวิชาชีพด้านความรู้สึก (Adj.OR =3.7,p-value = 0.047)
         ผลการวิจัยเสนอให้สภากายภาพบำบัดมีช่องทางกระจายข้อมูลข่าวสารทางกายภาพบำบัด นโยบายต่างๆ และกระทรวงสาธารณสุขสนับสนุนอุปกรณ์ฟื้นฟู รวมทั้งส่งเสริมการแลกเปลี่ยนประสบการณ์การทำงานเพื่อพัฒนาสมรรถนะในการปฏิบัติงานให้มีประสิทธิภาพยิ่งขึ้น

บทนำ
	โรคหลอดเลือดสมอง (Cerebrovascular disease หรือ Stroke) เป็นโรคที่ก่อให้เกิดความพิการและเสียชีวิตเป็นอันดับ 1 ในประเทศไทย ความเสี่ยงของการเกิดโรคทุกๆ 4 คน จะป่วยด้วยโรคหลอดเลือดสมอง 1 คน (WSO, 2024) สถิติในปี 2566 ผู้ที่เป็นโรคหลอดเลือดสมองและเสียชีวิตพบประมาณ 36,214 ราย และในปี 2567 ผู้ที่เสียชีวิตด้วยโรคหลอดเลือดสมองพบ 39,086 ราย ซึ่งมีแนวโน้มสูงขึ้นทุกปี ในแต่ละปีตั้งแต่ พ.ศ. 2560-2564 พบผู้ป่วยโรคหลอดเลือดสมองต่อประชากรแสนคนเท่ากับ 479 ,534 ,588 และ645 ตามลำดับ ส่วนใหญ่พบในผู้ที่มีอายุระหว่าง 25-70 ปี และยังพบว่าผู้ที่ป่วยเป็นโรคเส้นเลือดสมองตีบและอุดตัน (National Health Security Office, 2024) โดยส่วนมากมักทำให้เกิดความพิการในระยะยาว เกิดภาวะติดบ้าน ติดเตียง ส่งผลไปยังครอบครัวที่ต้องเสียค่าใช้จ่ายในการดูแลเพิ่มมากขึ้น
	ผู้ป่วยโรคหลอดเลือดสมองมีภาวะแขนขาอ่อนแรงซีกใดซีกหนึ่ง ปากเบี้ยว พูดไม่ชัด และชา เสียความรู้ด้านการเข้าใจภาษาและด้านความคิด พบว่าผู้ป่วยมีปัญหาด้านการเคลื่อนไหวร้อยละ 90 ความผิดปกติด้านการพูดและกลืนอาหารร้อยละ 30-65 ส่งผลให้ผู้ป่วยไม่สามารถทำกิจวัตรประจำวันได้ด้วยตนเอง (Prasat Neurological Institute, 2013) ต้องได้รับการฟื้นฟูสภาพ ช่วงเวลาที่สำคัญที่สุดที่ควรได้รับการฟื้นฟูสมรรถภาพของโรคหลอดเลือดสมองคือในช่วง 3-6 เดือนแรกหลังจากพ้นภาวะวิกฤติหรือเรียกระยะเวลาในการฟื้นตัวในระยะนี้ว่า Golden period เป็นช่วงเวลาสำคัญภายใน 6 เดือนแรกหลังเกิดโรคหลอดเลือดสมองของการรักษาและการฟื้นฟูเพื่อให้ผู้ป่วยสามารถกลับมาใช้ชีวิตประจำวันได้อย่างปกติ (Techakaew, 2024)
	อย่างไรก็ตามโอกาสที่ผู้ป่วยโรคหลอดเลือดสมองสามารถพักรักษาตัวในโรงพยาบาลนานถึง 3 เดือนเป็นไปได้น้อยมาก เนื่องจากมีผู้ป่วยที่ยังจำเป็นในการเข้าพักรักษาตัวในโรงพยาบาลเพิ่มขึ้นเรื่อย ๆอีกทั้งการพักรักษาตัวในโรงพยาบาลเป็นระยะเวลานานเพิ่มความเสี่ยงในการเกิดภาวะแทรกซ้อน ดังนั้นเมื่อผู้ป่วยโรคหลอดเลือดสมองมีภาวะคงที่แล้ว จึงจำหน่ายออกจากโรงพยาบาลก่อนครบระยะฟื้นฟู ทำให้ต้องเข้ารับบริการผู้ป่วยนอก (YAMAGAMI, 2022) แต่ก็จะพบว่าผู้ป่วยหลายรายไม่สามารถเข้ารับการฟื้นฟูในโรงพยาบาลได้ จากการเคลื่อนย้ายตัวผู้ป่วยที่ยากลำบาก หรือปัญหาด้านการเดินทาง การฟื้นฟูสมรรถภาพทางกายภาพบำบัดที่บ้าน จึงเป็นทางเลือกที่สำคัญในการฟื้นฟูสมรรถภาพช่วยให้ผู้ป่วยกลับไปทำกิจวัตรประจำวันได้ตามความสามารถสูงสุดหรือกลับไปประกอบอาชีพได้
	บทบาทของนักกายภาพบำบัดได้รับการส่งต่อการดูแลผู้ป่วยมาจากโรงพยาบาลศูนย์ ซึ่งนักกายภาพบำบัดจะทำงานดูแลผู้ป่วยที่ต้องได้รับการฟื้นฟูร่วมกับแพทย์ นักกายภาพบำบัดในโรงพยาบาลระดับตติยภูมิ กรณีผู้ป่วยมีอาการคงที่แล้ว แพทย์จะดำเนินการส่งผู้ป่วยเข้ารับการฟื้นฟูกับนักกายภาพบำบัดระบบประสาท ถ้าแพทย์ให้ผู้ป่วยกลับไปรักษาตัวที่บ้าน นักกายภาพบำบัดที่จะประสานงานกับหน่วยงานกายภาพบำบัดโรงพยาบาลใกล้บ้านให้ผู้ป่วยได้เข้ารับการรักษาอย่างต่อเนื่อง (SMNRI, 2024)
	งานกายภาพบำบัดโรงพยาบาลชุมชนเมื่อได้รับการส่งต่อผู้ป่วยโรคหลอดเลือดสมองจากโรงพยาบาลศูนย์ จะดำเนินการตรวจ ประเมินผู้ป่วย และให้การรักษาและในกรณีที่ผู้ป่วยไม่สามารถเข้ารับการรักษาที่โรงพยาบาลได้ นักกายภาพบำบัดจะประสานงานกับโรงพยาบาลส่งเสริมสุขภาพตำบลและ อสม. เพื่อเข้าเยี่ยมและให้การรักษาฟื้นฟูที่บ้านต่อไป (SMNRI, 2024)
	การให้บริการเชิงรุกจึงเป็นบทบาทที่สำคัญของนักกายภาพบำบัดชุมชนแต่ด้วยสัดส่วนประชากรต่อนักกายภาพบำบัดที่มีความแตกต่างกันซึ่งในปัจจุบันสัดส่วนนักกายภาพบำบัดต่อประชากรของไทยคือ 1 : 4,800 หรือ นักกายภาพบำบัด 1 คนต้องดูแลประชากรถึง 4,800 คน ส่งผลต่อการดูแลผู้ป่วยโรคหลอดเลือดสมองทำให้ผู้ป่วยบางรายเสียโอกาสการมีคุณภาพชีวิตที่ดี (Jaiboon, 2024)
	กระทรวงสาธารณสุขจึงได้จัดตั้งโครงการฟื้นฟูสมรรถภาพผู้ป่วยระยะกลาง (IMC) ที่เป็นนโยบายให้นักกายภาพบำบัดดำเนินการรักษา ฟื้นฟูสมรรถภาพของผู้ป่วยที่บ้านเป็นระยะเวลา 6 เดือน เพื่อส่งเสริมการให้บริการในการฟื้นฟูสมรรถภาพในผู้ป่วยที่มีปัญหาด้านการเคลื่อนไหว และเพิ่มการเข้าถึงบริการทางกายภาพบำบัด (SMNRI, 2024) รวมทั้งแก้ปัญหาผู้ที่ไม่สามารถเข้ารับบริการการฟื้นฟูที่โรงพยาบาลได้ แต่ก็ยังพบว่ามีผู้ที่ไม่ได้รับการฟื้นฟูตามสิทธิจากจำนวนผู้ป่วยที่เพิ่มมากขึ้น ดังนั้นสิ่งที่สำคัญคือการส่งเสริมสมรรถนะของนักกายภาพบำบัดที่มีอยู่ให้มีประสิทธิภาพมากยิ่งขึ้น และสามารถบริหารจัดการบริการประชาชนในชุมชนให้มีคุณภาพชีวิตที่ดีขึ้น (Nualnetr, 2021)
	ในเขตสุขภาพของภาคกลางซึ่งประกอบด้วย 3 เขตสุขภาพหลักคือเขตสุขภาพที่ 4 เขตสุขภาพที่ 5 และเขตสุขภาพที่ 6 พบอัตราการตายจากโรคหลอดเลือดสมองที่สูงกว่าภาคอื่นๆ คือร้อยละ 10.89 , 9.56 และ 9.67 และพบว่าความชุกของโรคหลอดเลือดสมองในเขตภาคกลางมีร้อยละ 2.41 ซึ่งมีความชุกสูงกว่าในภูมิภาคอื่นๆ อาทิ ภาคใต้มีความชุกต่อการเกิดโรคหลอดเลือดสมองร้อยละ 2.29  จากสภาพสังคมในเขตพื้นที่ภาคกลางที่เป็นสังคมเมือง พบว่าผู้ที่ป่วยเป็นโรคหลอดเลือดสมองเข้าถึงบริการด้านการฟื้นฟูน้อยกว่าเขตอื่น คือในเขตสุขภาพที่ 4 ได้รับบริการการฟื้นฟูร้อยละ 38.69 เขตสุขภาพที่ 5 ได้รับบริการการฟื้นฟูร้อยละ 38.90 และเขตสุขภาพที่ 6 ร้อยละ 41.12  (MOPH, 2024)  ทำให้มีผู้ป่วยที่เป็นโรคหลอดเลือดสมองหลายได้ขาดโอกาสในการฟื้นฟูความสามารถในการกลับไปใช้ชีวิตประจำวันได้อย่างปกติ
	สภากายภาพบำบัดได้กำหนดสมรรถนะของนักกายภาพบำบัดเป็นสมรรถนะหลัก 4 ด้าน ได้แก่ สมรรถนะด้านความรู้และทักษะทางวิชาชีพ ประกอบด้วย  ด้านการให้บริการดูแลผู้มารับบริการทางกายภาพบำบัด , ด้านการสื่อสาร และด้านการคิดเชิงวิพากษ์และการแก้ปัญหา  สมรรถนะด้านความเป็นมืออาชีพเป็นการทำงานโดยคำนึงถึงความเสี่ยงรอบด้าน สภาวะด้านร่างกายและจิตใจของผู้มารับบริการ ยึดมั่นในคุณธรรมและจริยธรรม สมรรถนะด้านความเป็นนักวิชาการเป็นการพัฒนาตนเองอย่างสม่ำเสมอ ถ่ายทอดความรู้ให้กับผู้อื่นได้ มีการแก้ไขปัญหาเฉพาะได้ ใช้ข้อมูลสารสนเทศอย่างมีประสิทธิภาพ  และสมรรถนะด้านภาวะผู้นำเป็นการเป็นผู้นำในการทำงานเป็นทีม (Physical Therapy Council, 2021)  อย่างไรก็ตามสภากายภาพบำบัดยังไม่ได้กำหนดสมรรถนะของนักกายภาพบำบัดชุมชนในการดูแลผู้ป่วยโรคหลอดเลือดสมองซึ่งมีความแตกต่างจากสมรรถนะของนักกายภาพบำบัดโดยทั่วไป
	สมรรถนะของนักกายภาพบำบัดชุมชนตามที่ราชวิทยาลัยกายภาพบำบัดแห่งประเทศไทย ในการดูแลผู้ป่วยโรคหลอดเลือดสมอง ได้แก่ การรู้เกี่ยวกับระบบสาธารณสุขไทย ความสามารถในการวิเคราะห์ปัญหา ประเมินและวางแผนการรักษาผู้ป่วย การให้คำปรึกษาในการปรับสภาพบ้านให้มีความเหมาะสมกับผู้ป่วย การใช้กายอุปกรณ์และเครื่องมือทางกายภาพบำบัด การบริหารจัดการความเสี่ยง การบริหารจัดการโครงการด้านส่งเสริมสุขภาพในชุมชน การมีภาวะผู้นำ การสื่อสาร ถ้านักกายภาพบำบัดขาดสมรรถนะที่ควรมีในการดูแลผู้ป่วยโรคหลอดเลือดสมองก็จะทำให้ผู้ป่วยเสียโอกาสในการฟื้นฟูสมรรถภาพของตนได้ (Royal College of Physical Therapy of Thailand,2024)  
	จากการทบทวนวรรณกรรมพบว่ายังไม่มีการศึกษาเกี่ยวกับสมรรถนะของนักกายภาพบำบัดชุมชนโดยตรง จึงได้นำงานวิจัยที่มีความใกล้เคียงได้แก่ การศึกษาของวรัสยาพร พงศธรไชยภัทร์ และคณะ เกี่ยวกับปัจจัยที่มีผลต่อการปฏิบัติงานด้านการส่งเสริมสุขภาพของนักกายภาพบำบัดในโรงพยาบาลระดับทุติยภูมิ พบว่าปัจจัยนำด้านทัศนคติของนักกายภาพบำบัดส่วนใหญ่เป็นเชิงบวกซึ่งมีผลต่อการปฏิบัติงานด้านการส่งเสริมสุขภาพของนักกายภาพบำบัด ทัศนคติของนักกายภาพบำบัดที่มีต่อผู้ป่วยที่เป็นโรคหลอดเลือดสมอง จึงเป็นสิ่งสำคัญต่อสมรรถนะของนักกายภาพบำบัดในการดำเนินงานในชุมชนและเป็นแรงผลักดันในการทำงานให้ได้ตามเป้าหมายที่ตั้งไว้ (Pongsathornchaipat, 2020)
	จากการทบทวนวรรณกรรมเกี่ยวกับการเสริมสร้างพลังอำนาจในการปฏิบัติงานที่มีอิทธิพลต่อสมรรถนะของพยาบาลวิชาชีพ โรงพยาบาลเอกชน ในเขตกรุงเทพมหานคร ของ อุมาพร พรมสะอาด และคณะพบว่าการเสริมพลังอำนาจให้กับผู้ปฏิบัติงานเป็นปัจจัยที่มีผลต่อสมรรถนะในการปฏิบัติงานพยาบาลวิชาชีพ ดังนั้นการเสริมพลังอำนาจในงานจากองค์กร เจ้าหน้าที่โรงพยาบาลส่งเสริมสุขภาพ อสม. เพื่อนร่วมงานและหน่วยงานที่เกี่ยวข้อง ช่วยให้สมรรถนะในงานกายภาพบำบัดชุมชนในการดูแลผู้ป่วยโรคหลอดเลือดสมองให้มีประสิทธิภาพมากยิ่งขึ้น (Khamyu, 2012)  
	ดังนั้นการศึกษานี้จึงต้องการศึกษาปัจจัยส่วนบุคคล ทัศนคติต่อวิชาชีพ และการเสริมสร้างพลังอำนาจในงาน ว่าปัจจัยดังกล่าวจะมีผลต่อสมรรถนะของนักกายภาพบำบัดชุมชนในการดูแลผู้ป่วยโรคหลอดเลือดสมองหรือไม่ อย่างไร เพื่อช่วยกำหนดแนวทางสมรรถนะเฉพาะของนักกายภาพบำบัดชุมชนในการดูแลผู้ป่วยโรคหลอดเลือดสมองและเป็นประโยชน์ต่อไปให้สภากำหนดเป็นสมรรถนะย่อยได้ 

วัตถุประสงค์การวิจัย
	1. ศึกษาระดับสมรรถนะเฉพาะของนักกายภาพ บำบัดชุมชนในการดูแลผู้ป่วยโรคหลอดเลือดสมอง โรงพยาบาลชุมชน สังกัดกระทรวงสาธารณสุข
	2. ศึกษาความสัมพันธ์ระหว่างปัจจัยส่วนบุคคล ทัศนคติต่อวิชาชีพ และการเสริมสร้างพลังอำนาจในงาน กับสมรรถนะเฉพาะนักกายภาพบำบัดชุมชนในการดูแลผู้ป่วยโรคหลอดเลือดสมอง 
	3. ศึกษาปัจจัยทำนายที่มีผลต่อสมรรถนะเฉพาะนักกายภาพบำบัดชุมชนในการดูแลผู้ป่วยโรคหลอดเลือดสมอง 

ขอบเขตการวิจัย
	ขอบเขตการวิจัยในครั้งนี้ ประกอบด้วย นักกายภาพบำบัดทั้งหมดใน 3 เขตสุขภาพประกอบด้วยเขตสุขภาพที่ 4 ,5 และ 6 ซึ่งอยู่ในเขตพื้นที่สุขภาพภาคกลาง จำนวน 1,032 คน  ศึกษาสมรรถนะเฉพาะนักกายภาพบำบัดชุมชนในการดูแลผู้ป่วยโรคหลอดเลือดสมอง ด้วยแบบสอบถามแบบตอบด้วยตนเอง 

วิธีการดำเนินการวิจัย
	1. รูปแบบการวิจัยและการสุ่มตัวอย่าง
	การวิจัยในครั้งนี้เป็นการวิจัยสำรวจเชิงภาคตัดขวาง (Cross-Sectional Survey study) กลุ่มตัวอย่างที่ใช้ในการศึกษาครั้งนี้คือ นักกายภาพบำบัดชุมชนที่มีประสบการณ์ในการดูแลผู้ป่วยโรคหลอดเลือดสมอง และมีประสบการณ์ในเกี่ยวกับกายภาพบำบัดชุมชนอย่างน้อย 1 ปีขึ้นไป ในเขตสุขภาพภาคกลาง จากการคำนวณกลุ่มตัวอย่างได้ 280 คนและเพื่อป้องกันความผิดพลาดจากการเก็บข้อมูลเพิ่มกลุ่มตัวอย่างอีก 20 % เป็นจำนวน 336 คน คัดเลือกกลุ่มตัวอย่างแบบแบ่งชั้นและหลายขั้นตอน (Stratified Multi-stage Cluster Sampling) และสุ่มกลุ่มตัวอย่างจากโรงพยาบาลแต่ละแห่ง ทั้งหมด 356 แห่ง และคำนวณสัดส่วนของกลุ่มตัวอย่างที่ต้องการในแต่ละจังหวัดของทั้ง 3 เขตสุขภาพ คือเขตสุขภาพที่ 4,5 และ 6

	2. เครื่องมือที่ใช้ในงานวิจัย
	ผู้วิจัยใช้แบบสอบถาม (Questionnaire) ชนิดที่ตอบด้วยตนเอง ที่สร้างขึ้นมาจากการทบทวนวรรณกรรมในการเก็บรวบรวมข้อมูล มีข้อคำถามรวม 79 ข้อ ประกอบด้วย 4 ส่วน ได้แก่ ส่วนที่ 1 แบบสอบถามปัจจัยส่วนบุคคล ได้แก่ เพศ อายุ สถานภาพสมรส ระดับการศึกษา สถานที่ปฏิบัติงาน ประสบการณ์ทำงานกายภาพบำบัดชุมชน  ประสบการณ์ในการดูแลผู้ป่วยโรคหลอดเลือดสมอง ตำแหน่งที่ทำงาน ระดับตำแหน่ง การลงเยี่ยมบ้าน มีข้อคำถามจำนวน 10 ข้อ ส่วนที่ 2 แบบสอบถามเกี่ยวกับทัศนคติต่อวิชาชีพ แบบวัดนี้ใช้แบบสอบถามที่ดัดแปรงจากวิธีของลิเคิร์ต (Likert Scale) ตามองค์ประกอบทัศนคติวิชาชีพของ นิภา รัพยูร (Rapyoon, 2011) เพื่อประเมินทัศนคติต่อวิชาชีพ เกณฑ์การแปลระดับคะแนนดังนี้ คะแนน 46 – 75 หมายถึง ทัศนคติทางวิชาชีพอยู่ในระดับสูง คะแนน 36 – 55 หมายถึง ทัศนคติทางวิชาชีพอยู่ในระดับปานกลาง และคะแนน15 – 35 หมายถึง ทัศนคติทางวิชาชีพอยู่ในระดับต่ำ ส่วนที่ 3 แบบสอบถามเกี่ยวกับการเสริมสร้างพลังอำนาจในงาน แบบวัดนี้ใช้แนวคิดของแคนเตอร์ (Kanter ,1997) เพื่อประเมินการเสริมสร้างพลังอำนาจในงาน เกณฑ์การแปลระดับคะแนนดังนี้ คะแนน 67 – 90 หมายถึง การเสริมสร้างพลังอำนาจในงานอยู่ในระดับสูง  คะแนน	42 – 66 หมายถึง การเสริมสร้างพลังอำนาจในงานอยู่ในระดับปานกลาง และคะแนน 18 – 41 หมายถึง การเสริมสร้างพลังอำนาจในงานอยู่ในระดับต่ำ ส่วนที่ 4 สมรรถนะเฉพาะของนักกายภาพบำบัดในการดูแลผู้ป่วยโรคหลอดเลือดสมอง แบบวัดนี้ใช้แนวคิดของ Spencer & Spencer (Spencer & Spencer, 1993) โดยผู้วิจัยได้พัฒนาแบบวัดจากราชวิทยาลัยกายภาพบำบัด( 2024 ) ซึ่งปรับให้เหมาะสมกับบริบทที่ต้องการศึกษา เพื่อประเมินสมรรถนะเฉพาะของนักกายภาพบำบัดชุมชน มีข้อคำถามจำนวน 36 ข้อเกณฑ์การแปลระดับคะแนนตามราชวิทยาลัยกายภาพบำบัดแห่งประเทศไทย (Royal College of Physical Therapy of Thailand,2024) เรื่องการสอบหนังสืออนุมัติฯสาขากายภาพบำบัดชุมชนโดยใช้เกณฑ์ 80% ดังนี้คะแนนมากกว่า 144 ขึ้นไป หมายถึง สมรรถนะอยู่ในระดับสูง และคะแนนน้อยกว่า 144 หมายถึง สมรรถนะอยู่ในระดับควรพัฒนา ลักษณะมาตราในการประเมินมี 5 ระดับจากเห็นด้วยมากที่สุด (5) ถึง เห็นด้วยน้อยที่สุด (1) ผ่านการตรวจค่าความตรงเชิงเนื้อหา ความเหมาะสมเกี่ยวกับภาษากับผู้ทรงคุณวุฒิ จำนวน 3 ท่านได้ค่า IOC เท่ากับ 0.95 ซึ่งอยู่ในระดับที่เหมาะสม และ ผลการทดสอบ ความเชื่อมั่นของเครื่องมือโดยการใช้ค่าสัมประสิทธิ์ความเชื่อมั่นแอลฟาของครอนบาค (Cronbach’s alpha coefficient) ได้ค่าความเที่ยง 0.84 ,0.87 และ 0.95 ตามลำดับ
	3. การวิเคราะห์ข้อมูลและสถิติที่ใช้ในการวิจัย
	สถิติที่นำมาใช้ในการวิเคราะห์ข้อมูลคือ สถิติเชิงพรรณนา ที่นำมาใช้ในการแจกแจงความถี่ของข้อมูลเป็น ร้อยละ ค่าเฉลี่ย ส่วนเบี่ยงเบนมาตรฐาน ค่าสูงที่สุด และต่ำที่สุด และสถิติเชิงอนุมาน เพื่อหาความสัมพันธ์กับตัวแปรอื่นๆโดยการใช้สถิติ ไคสแควร์ (Chi-Squared Test) และปัจจัยที่สามารถทำนายสมรรถนะเฉพาะของนักกายภาพบำบัดชุมชนในการดูแลผู้ป่วยโรคหลอดเลือดสมองด้วยการวิเคราะห์การถดถอยโลจิสติกแบบทวินาม (Binary Logistic Regression Analysis :Enter method) กำหนดค่านัยสำคัญทางสถิติที่ 0.05  การเก็บรวบรวมข้อมูลผู้วิจัยได้รับการตอบกลับแบบสอบถามออนไลน์จำนวน 318 ชุด ที่มีความถูกต้อง ครบถ้วนสมบูรณ์ของแบบสอบถาม ซึ่งเป็นร้อยละ 94.64 แล้วนำข้อมูลที่ได้จากแบบสอบถามจำนวน 318 ชุดไปวิเคราะห์

จริยธรรมการวิจัย
	การศึกษาวิจัยครั้งนี้ ผู้วิจัยได้ดำเนินการตามหลักจริยธรรมการวิจัยในมนุษย์อย่างเคร่งครัด โดยโครงการวิจัยผ่านการเห็นชอบจากคณะกรรมการจริยธรรมการวิจัยในมนุษย์ สำนักงานปลัดกระทรวงสาธารณสุข เลขที่โครงการ วิจัย OPSEC MOPH 68-051 เลขที่หนังสือรับรอง EC 006-2569 ให้การรับรองวันที่ 27 มกราคม 2569  และคณะกรรมการจริยธรรมการวิจัยในมนุษย์ มหาวิทยาลัย มหิดล แล้ว (COA. No. MUPH 2025-182) รหัสโครงการ 191/2568 เมื่อวันที่ 11 ธันวาคม 2568 และมีการขอความยินยอมจากผู้ตอบแบบสอบถามรวมทั้งมีการชี้แจงวัตถุประสงค์และประโยชน์ของงานวิจัยแก่ผู้เข้าร่วมทุกราย ก่อนการลงชื่อให้ความยินยอม

ผลการวิจัย
	1. ข้อมูลด้านปัจจัยส่วนบุคคล
	จากการรวบรวมข้อมูลแบบสอบถามออนไลน์ ได้รับแบบสอบถามที่มีความถูกต้องสมบูรณ์จำนวน 318 ชุด คิดเป็นร้อยละ 93.53 ของกลุ่มตัวอย่าง ดังนั้นจึงได้กลุ่มตัวอย่างเป็นนักกายภาพบำบัดชุมชน จำนวน 318 คนซึ่งคิดเป็น ส่วนใหญ่เป็นเพศหญิง 80.8% และเพศชาย 19.2% อายุเฉลี่ยของกลุ่มตัวอย่าง 34 ปี ส่วนใหญ่อยู่ในช่วงอายุ 31 – 40 ปี 54.1% รองลงมาช่วงอายุน้อยกว่า 30 ปี 32.7% ส่วนใหญ่มีสถานภาพโสด 59.7% รองลงมาสมรส 37.1% ระดับการศึกษาปริญญาตรี 91.2% แต่ระดับปริญญาโทขึ้นไปมี 8.8% มีข้าราชการมากที่สุด 85.2% และมีระดับตำแหน่งปฏิบัติ 57.5% รองลงมาอยู่ในระดับชำนาญการ 40.9% นักกายภาพบำบัดที่มีประสบการณ์การปฏิบัติงานกายภาพบำบัดชุมชนเฉลี่ย 9 ปี และมีค่าเฉลี่ยของประสบการณ์ในการดูแลผู้ป่วยโรคหลอดเลือดสมองของกลุ่มตัวอย่างอยู่ที่ 8 ปี และมีการลงเยี่ยมบ้านอย่างน้อย1-2 ครั้ง/สัปดาห์ (93.7%)  
	2 ระดับสมรรถนะเฉพาะของนักกายภาพ บำบัดชุมชนในการดูแลผู้ป่วยโรคหลอดเลือดสมอง เขตสุขภาพภาคกลาง 
	ระดับสมรรถนะเฉพาะของนักกายภาพบำบัดชุมชนในการดูแลผู้ป่วยโรคหลอดเลือดสมองภาพรวมอยู่ในระดับสูง พบว่า นักกายภาพบำบัดชุมชนที่มีสมรรถนะสูงคิดเป็นร้อยละ 67.6 และที่มีสมรรถนะอยู่ในระดับควรพัฒนา ร้อยละ 32.4





ตารางที่ 1 จำนวนและร้อยละ ของระดับสมรรถนะเฉพาะของนักกายภาพบำบัดชุมชนในการดูแลผู้ป่วยโรคหลอดเลือดสมอง โรงพยาบาลชุมชน สังกัดกระทรวงสาธารณสุข (n = 318)
	
 สมรรถนะเฉพาะของนักกายภาพบำบัดชุมชน
ในการดูแลผู้ป่วยโรคหลอดเลือดสมอง
	ระดับความคิดเห็น

	
	ควรพัฒนา
n (%)
	สูง
n(%)

	ระดับสมรรถนะเฉพาะของนักกายภาพบำบัดชุมชนในการดูแลผู้ป่วยโรคหลอดเลือดสมอง
	103 
(32.4)
	215 
(67.6)




	3. ระดับทัศนคติทางวิชาชีพของนักกายภาพ บำบัดชุมชนในการดูแลผู้ป่วยโรคหลอดเลือดสมอง เขตสุขภาพภาคกลาง 
	นักกายภาพบำบัดชุมชนมีทัศนคติทางวิชาชีพในภาพรวมอยู่ในระดับปานกลาง  โดยด้านความเชื่อและความคิดระดับสูง (84.3%)  รองลงมาทัศนคติทางวิชาชีพด้านความรู้สึก (79.8%) และทัศนคติทางวิชาชีพด้านพฤติกรรม (64.3%)
	4. การเสริมสร้างพลังอำนาจในงานของนักกายภาพบำบัดชุมชนในการดูแลผู้ป่วยโรคหลอดเลือดสมอง 
	การเสริมพลังอำนาจในงานภาพรวมอยู่ในระดับปานกลาง เมื่อพิจารณาเป็นรายด้านพบว่า ด้านการได้รับการยกย่องและยอมรับ (88.7%)  รองลงมาด้านการได้รับการช่วยเหลือและสนับสนุน (87.1%) ด้านการได้รับความก้าวหน้าในหน้าที่ (86.2%) ด้านการได้รับข้อมูลข่าวสาร (84%) ด้านการได้รับการเพิ่มพูนความสามารถและทักษะ (63.5%) และด้านการได้รับทรัพยากร (53.8%)
	
5. ผลการวิเคราะห์ความสัมพันธ์ระหว่างปัจจัยส่วนบุคคล กับสมรรถนะเฉพาะของนักกายภาพบำบัดชุมชนในการดูแลผู้ป่วยโรคหลอดเลือดสมอง
	เพศ อายุ ระดับการศึกษา ระดับตำแหน่ง ประสบการณ์ในการปฏิบัติงานกายภาพบำบัดชุมชน และประสบการณ์ในการดูแลผู้ป่วยโรคหลอดเลือดสมองมีความสัมพันธ์กับสมรรถนะเฉพาะของนักกายภาพบำบัดชุมชนในการดูแลผู้ป่วยโรคหลอดเลือดสมอง อย่างมีนัยสำคัญทางสถิติ (p-value < 0.05) และปัจจัยทางด้านสถานภาพ ตำแหน่งงาน และการลงเยี่ยมบ้านไม่มีความสัมพันธ์กับสมรรถนะเฉพาะของนักกายภาพบำบัดชุมชนในการดูแลผู้ป่วยโรคหลอดเลือดสมอง
	6. ผลการวิเคราะห์ความสัมพันธ์ระหว่างทัศนคติทางวิชาชีพกับสมรรถนะเฉพาะของนักกายภาพบำบัดชุมชนในการดูแลผู้ป่วยโรคหลอดเลือดสมอง
	ทัศนคติทางวิชาชีพด้านความเชื่อและความคิด ความรู้สึก และพฤติกรรมมีความสัมพันธ์กับสมรรถนะเฉพาะของนักกายภาพบำบัดชุมชนในการดูแลผู้ป่วยโรคหลอดเลือดสมอง อย่างมีนัยสำคัญทางสถิติ (Chi-squared= 22.612, p-value <0.001) (Chi-squared= 21.61, p-value <0.001) (Chi-squared= 21.012, p-value <0.001)

ตารางที่  2 ความสัมพันธ์ระหว่าง ทัศนคติทางวิชาชีพ กับระดับสมรรถนะเฉพาะของนักกายภาพบำบัดชุมชนในการดูแลผู้ป่วยโรคหลอดเลือดสมอง โรงพยาบาลชุมชน สังกัดกระทรวงสาธารณสุข (n = 318) 
	
ระดับทัศนคติทางวิชาชีพ
	ระดับสมรรถนะ
	
Chi-squared 
	
  df
	
p-value

	
	สูง
n (%)
	ควรพัฒนา
n (%)
	
	
	

	ด้านความเชื่อและความคิด
	
	
	22.612
	1
	<0.001**

	 ระดับต่ำ-ปานกลาง
	3 (16.7)
	15 (83.3)
	
	
	

	 ระดับสูง
	212 (70.7)
	88 (29.3)
	
	
	

	ด้านความรู้สึก
	
	
	21.61
	1
	<0.001**

	 ระดับต่ำ-ปานกลาง
	11 (32.4)
	23 (67.6)
	
	
	

	 ระดับสูง
	204 (71.8)
	80 (28.2)
	
	
	

	ด้านพฤติกรรม
	
	
	21.012
	1
	<0.001**

	 ระดับต่ำ-ปานกลาง
	43 (48.3)
	46 (51.7)
	
	
	

	 ระดับสูง
	172 (75.1)
	57 (24.9)
	
	
	


	

7. ผลการวิเคราะห์ความสัมพันธ์ระหว่างการเสริมสร้างพลังอำนาจในงานกับสมรรถนะเฉพาะของนักกายภาพบำบัดชุมชนในการดูแลผู้ป่วยโรคหลอดเลือดสมอง
	การเสริมสร้างพลังอำนาจในงานด้านการได้รับข้อมูลข่าวสาร การได้รับทรัพยากร การได้รับการช่วยเหลือและสนับสนุน การได้รับความก้าวหน้าในหน้าที่ การได้รับการเพิ่มพูนความสามารถและทักษะ และการได้รับการยกย่องและยอมรับมีความสัมพันธ์กับสมรรถนะเฉพาะของนักกายภาพบำบัดชุมชนในการดูแลผู้ป่วยโรคหลอดเลือดสมอง อย่างมีนัยสำคัญทางสถิติ (p-value <0.001)


ตารางที่ 3 ความสัมพันธ์ระหว่าง การเสริมสร้างพลังอำนาจในงาน กับระดับสมรรถนะเฉพาะของนักกายภาพบำบัดชุมชนในการดูแลผู้ป่วยโรคหลอดเลือดสมอง (n = 318) 
	
ระดับการเสริมพลังอำนาจในงาน
	ระดับสมรรถนะ
	Chi-squared
	df
	p-value

	
	สูง
n (%)
	ต้องพัฒนา
n (%)
	
	
	

	ด้านการได้รับข้อมูลข่าวสารจากองค์กร
	
	
	74.782
	1
	<0.001*

	ระดับต่ำ-ปานกลาง
	8 (15.7)
	43 (84.3)
	
	
	

	 ระดับสูง
	207 (77.5)
	60 (22.5)
	
	
	

	ด้านการได้รับทรัพยากรจากองค์กร
	
	
	103.789
	1
	<0.001*

	ระดับต่ำ-ปานกลาง
	57 (38.8)
	90 (61.2)
	
	
	

	 ระดับสูง
	158 (92.4)
	13 (7.6)
	
	
	

	ด้านการได้รับการช่วยเหลือสนับสนุนจากเพื่อนร่วมงานและผู้บังคับบัญชา
	
	
	54.894
	1
	<0.001*

	 ระดับต่ำ-ปานกลาง
	7 (17.1)
	34 (82.9)
	
	
	

	 ระดับสูง
	208 (75.1)
	69 (24.9)
	
	
	

	ด้านการได้รับความก้าวหน้าในหน้าที่การงาน
	
	
	51.853
	1
	<0.001*

	 ระดับต่ำ-ปานกลาง
	9 (20.5)
	35 (79.5)
	
	
	

	 ระดับสูง
	206 (75.2)
	68 (24.8)
	
	
	

	ด้านการได้รับการเพิ่มพูนความสามารถและทักษะ
	
	
	69.248
	1
	<0.001*

	 ระดับต่ำ-ปานกลาง
	45 (38.8)
	71 (61.2)
	
	
	

	 ระดับสูง
	170 (84.2)
	32 (15.8)
	
	
	

	ด้านการได้รับการยกย่องและยอมรับจากผู้บังคับบัญชาและเพื่อนร่วมงาน
	
	
	71.385
	1
	<0.001*

	 ระดับต่ำ-ปานกลาง
	2 (5.6)
	34 (94.4)
	
	
	

	 ระดับสูง
	213 (75.5)
	69 (24.5)
	
	
	




	8. ผลการวิเคราะห์ปัจจัยทำนายสมรรถนะเฉพาะของนักกายภาพบำบัดชุมชนในการดูแลผู้ป่วยโรคหลอดเลือดสมอง
	ปัจจัยที่สามารถทำนายสมรรถนะเฉพาะของนักกายภาพบำบัดชุมชนในการดูแลผู้ป่วยโรคหลอดเลือดสมอง อย่างมีนัยสำคัญทางสถิติ ได้แก่ การเสริมพลังอำนาจในงานด้านการได้รับข้อมูลข่าวสาร (Adj. OR =11.323,95%CI (3.541,36.209) ,p-value <0.001) ด้านการได้รับการยกย่องและยอมรับ (Adj. OR =9.669,95%CI (1.595,58.627) ,p-value = 0.014)ด้านการได้รับทรัพยากร (Adj. OR =7.765,95%CI (3.387,17.801) ,p-value <0.001) และทัศนคติด้านความรู้สึก (Adj. OR =3.7,95%CI (1.019,13.397) ,p-value = 0.047)


ตารางที่ 4 ปัจจัยที่สามารถทำนายสมรรถนะเฉพาะของนักกายภาพบำบัดชุมชนในการดูแลผู้ป่วยโรคหลอดเลือดสมอง โรงพยาบาลชุมชน สังกัดกระทรวงสาธารณสุข (n = 318) 
	ตัวแปร
	cOR
	95%CI
	Adjusted OR
	95%CI
	p-value

	ทัศนคติทางวิชาชีพด้านความรู้สึก
	

	 ระดับสูง
	 5.332
	2.485-11.442
	3.695
	1.019-13.397
	0.047**

	ระดับต่ำ-ปานกลาง
	
	
	1
	
	

	ด้านการได้รับข้อมูลข่าวสาร

	 ระดับสูง
	18.544
	8.270-41.582
	11.323
	3.541-36.209
	<0.001**

	ระดับต่ำ-ปานกลาง
	
	
	1
	
	

	ด้านการได้รับทรัพยากร
	
	
	
	
	

	 ระดับสูง
	19.19
	9.962-36.968
	7.765
	3.387-17.801
	<0.001**

	ระดับต่ำ-ปานกลาง
	
	
	1
	
	

	ด้านการได้รับการยกย่องและยอมรับ
	
	
	

	 ระดับสูง
	52.478
	 12.289-224.101
	9.669
	1.595-58.627
	0.014**

	ระดับต่ำ-ปานกลาง
	
	
	1
	
	




สรุปและอภิปรายผล
	 1. ระดับสมรรถนะเฉพาะของนักกายภาพบำบัดชุมชนในการดูแลผู้ป่วยโรคหลอดเลือดสมอง เขตสุขภาพภาคกลาง 
	จากผลการวิเคราะห์พบว่า ระดับสมรรถนะเฉพาะของนักกายภาพบำบัดชุมชนในการดูแลผู้ป่วยโรคหลอดเลือดสมอง เขตสุขภาพภาคกลาง อยู่ในระดับปานกลาง  ซึ่งนักกายภาพบำบัดชุมชนมีสมรรถนะในระดับสูงคิดเป็นร้อยละ 67.6 สอดคล้องกับงานวิจัยของสุกัญญา ไก่นิล (Kainil, 2016) ศึกษาความสัมพันธ์กับสมรรถนะเฉพาะสายอาชีพกายภาพบำบัดเป็นกรณีศึกษาคณะกายภาพบำบัด มหาวิทยาลัยมหิดล พบว่าสมรรถนะของนักกายภาพบำบัดอยู่ในระดับมาก 
	2. ความสัมพันธ์ระหว่างปัจจัยส่วนบุคคล กับสมรรถนะเฉพาะของนักกายภาพบำบัดชุมชนในการดูแลผู้ป่วยโรคหลอดเลือดสมอง 
	ผลของการวิเคราะห์ปัจจัยส่วนบุคคล พบว่า เพศ อายุ ระดับการศึกษา ระดับตำแหน่ง ประสบการณ์ในการปฏิบัติงานกายภาพบำบัดชุมชน และประสบการณ์ในการดูแลผู้ป่วยโรคหลอดเลือดสมอง มีความสัมพันธ์กับสมรรถนะเฉพาะของนักกายภาพบำบัดชุมชนในการดูแลผู้ป่วยโรคหลอดเลือดสมอง อย่างมีนัยสำคัญทางสถิติ (p-value<0.05) ทั้งนี้อาจเพราะในการดูแลผู้ป่วยโรคหลอดเลือดสมองนักกายภาพบำบัดชุมชนต้องมีประสบการณ์ในการลงชุมชนและการดูแลผู้ป่วยโรคหลอดเลือดสมองด้วยซึ่งพยาธิสภาพของโรคมีอาการในหลายอย่างร่วมกันได้ อาทิ แขนขาอ่อนแรง ความคิด  การพูด และการกลืน (Techakaew, 2024) ประสบการณ์ของนักกายภาพบำบัดชุมชนจึงเป็นสิ่งสำคัญในการบริหารจัดการผู้ป่วยที่บ้าน เพื่อการดูแลผู้ป่วยที่ถูกต้องตามหลักวิชาชีพทางกายภาพบำบัด ซึ่งสอดคล้องกับแนวคิดของ Spencer & Spencer (Spencer & Spencer,1993) ที่พบว่าประสบการณ์ในการทำงาน หรือประสบการณ์ชีวิตเป็นส่วนหนึ่งที่ส่งผลต่อสมรรถนะของบุคคลนั้นๆ แต่จากแนวคิดของ McLelland (McLelland, 1973) ได้กล่าวว่า ปัจจัยภายในบุคคล ระดับการศึกษา เป็นปัจจัยแวดล้อมไม่สามารถวัดผลสำเร็จของการทำงานอย่างมีประสิทธิภาพได้ 
	3. ความสัมพันธ์ระหว่างทัศนคติทางวิชาชีพกับสมรรถนะเฉพาะของนักกายภาพบำบัดชุมชนในการดูแลผู้ป่วยโรคหลอดเลือดสมอง 
	ผลการวิเคราะห์ทัศนคติทางวิชาชีพพบว่า ทัศนคติทางวิชาชีพ ได้แก่ ด้านความเชื่อและความคิด ด้านความรู้สึก และด้านพฤติกรรมมีความสัมพันธ์กับสมรรถนะของนักกายภาพบำบัดชุมชนในการดูแลผู้ป่วยโรคหลอดเลือดสมอง อย่างมีนัยสำคัญทางสถิติ (p-value <0.001) แสดงว่าการมีทัศนคติทางวิชาชีพที่ดีทั้งทางด้านความเชื่อและความคิด ด้านความรู้สึก และด้านพฤติกรรม มีความสัมพันธ์เชิงบวกต่อสมรรถนะเฉพาะของนักกายภาพบำบัดชุมชนในการดูแลผู้ป่วยโรคหลอดเลือดสมอง สอดคล้องกับ ลลิตา พรหมปั้น และปนดา เตชทรัพย์อมร (Prompan & Taechasubamorn, 2021) พบว่า ทัศนคติมีความสัมพันธ์ในเชิงบวกและมีความสัมพันธ์ต่อการปฏิบัติงาน และน้ำตาล แสนจันทร์ (Saenchan, 2020) พบว่า ทัศนคติกับการปฏิบัติของพยาบาลวิชาชีพเพื่อปรับปรุงประสบการณ์แก่ผู้ป่วยโรคหลอดเลือดสมองมีความสัมพันธ์กัน อย่างมีนัยสำคัญทางสถิติ (r=0.453, p-value <0.001) 
	4. ความสัมพันธ์ระหว่างการเสริมสร้างพลังอำนาจในงานกับสมรรถนะเฉพาะของนักกายภาพบำบัดชุมชนในการดูแลผู้ป่วยโรคหลอดเลือดสมอง 
	ผลการวิเคราะห์การเสริมสร้างพลังอำนาจในงาน พบว่า การเสริมสร้างพลังอำนาจในงานมีความสัมพันธ์กับสมรรถนะของนักกายภาพบำบัดชุมชนในการดูแลผู้ป่วยโรคหลอดเลือดสมอง อย่างมีนัยสำคัญทางสถิติ ( p-value <0.05) แสดงว่า เมื่อได้รับการเสริมสร้างพลังอำนาจในงาน ไม่ว่าจะเป็นทางด้านการได้รับข้อมูลข่าวสารที่ชัดเจน การได้รับทรัพยากรในการฟื้นฟูสภาพของผู้ป่วย การได้รับการช่วยเหลือสนับสนุนจากเพื่อนร่วมงาน ด้านการได้รับความก้าวหน้าในหน้าที่การงานมีการพิจารณาอย่างเป็นธรรม ด้านการเพิ่มพูนความสามารถและทักษะในการฝึกอบรม และการได้รับการยกย่องและยอมรับจากผู้บังคับบัญชา มีส่วนผลักดันสมรรถนะเฉพาะของนักกายภาพบำบัดชุมชนให้มีคุณภาพ และประสิทธิภาพมากยิ่งขึ้น สอดคล้องกับ มณฑา พุ่มเกลี้ยง (Montra, 2023) ที่ศึกษาการเสริมสร้างพลังอำนาจในการปฏิบัติงานของพยาบาลวิชาชีพ โรงพยาบาลปะเหลียน จังหวัดตรัง พบว่า การเสริมพลังอำนาจ มีความสัมพันธ์กับสมรรถนะในการปฏิบัติงานของพยาบาลวิชาชีพ และ Mohammad Arshadi Bostanabad และคณะ (Mohammad Arshadi Bostanabad, 2022) ศึกษาสมรรถนะทางคลินิกของพยาบาลหอผู้ป่วยวิกฤตที่ดูแลผู้ป่วยโรคโควิด-19 พบว่ามีความสัมพันธ์กันในเชิงบวกอย่างมีนัยสำคัญทางสถิติ ระหว่างสมรรถนะทางคลินิกกับการเสริมพลังอำนาจ  
	5. ปัจจัยทำนายสมรรถนะเฉพาะของนักกายภาพ บำบัดชุมชนในการดูแลผู้ป่วยโรคหลอดเลือดสมอง 
	 ผลการวิเคราะห์ปัจจัยที่สามารถทำนายสมรรถนะเฉพาะของนักกายภาพบำบัดชุมชนในการดูแลผู้ป่วยโรคหลอดเลือดสมอง พบว่า ด้านการเสริมสร้างพลังอำนาจในงานด้านการได้รับข้อมูลข่าวสารจากองค์กรและสภากายภาพบำบัด เกี่ยวกับหน้าที่รับผิดชอบและนโยบายของภาครัฐ สอดคล้องกับแนวคิดของ วีรพจน์ ลือประสิทธิกุล (Lueprasittikul, 1995) กล่าวว่า การที่บุคคลสามารถปฏิบัติหน้าที่ให้สำเร็จลุลวงตามที่ได้ตั้งเป้าหมายไว้ มาจาการได้รับอำนาจอย่างเต็มที่จากการที่บุคคลทราบถึงกรอบการทำงานที่ชัดเจน  การเสริมสร้างพลังอำนาจในงานด้านการได้รับทรัพยากรจากภาครัฐและหน่วยงานต้นสังกัด สอดคล้องกับ มารุ่งรัตน์ ทวีวงษ์ (Thaweewong, 2014) ศึกษาปัจจัยที่มีผลต่อสมรรถนะประจำกลุ่มงานของนักวิชาการสาธารณสุขชำนาญการที่ปฏิบัติงานในโรงพยาบาลส่งเสริมสุขภาพตำบล จังหวัดนครนายก พบว่า ปัจจัยที่มีผลต่อสมรรถนะประจำกลุ่มงานของนักวิชาการสาธารณสุขชำนาญการ อย่างมีนัยสำคัญทางสถิติ ที่ระดับ 0.05 คือ การเสริมสร้างอำนาจในงานด้านการได้รับทรัพยากร โดยมีอำนาจในการทำนายร้อยละ 54.7  ด้านการเสริมสร้างพลังอำนาจในงานด้านการได้รับการยกย่องและยอมรับจากผู้บังคับบัญชาและเพื่อนร่วมงาน สอดคล้องกับแนวคิดของ อติพร ทองหล่อ (Thonglor, 2003) กล่าวว่า การเสริมพลังอำนาจในงานเป็นกระบวนการในการดึงศักยภาพของบุคลากรในการทำงาน โดยการสร้างความสัมพันธ์อันดีระหว่างบุคลากร เพื่อนร่วมงาน และผู้บังคับบัญชา และด้านทัศนคติทางวิชาชีพด้านความรู้สึกของนักกายภาพบำบัดชุมชนที่ดีช่วยสร้างแรงจูงใจในการทำงาน ให้เกิดผลสำเร็จอย่างมีประสิทธิภาพ สอดคล้องกับแนวคิดของกิตติวัฒน์ นามสวัสดิ์วงศ์ (Namsawadwong, 2016) กล่าวว่า ความรู้สึกทั้งเชิงบวกและเชิงลบเป็นตัวกระตุ้นทำให้เกิดพฤติกรรมที่แตกต่างกันออกไปตามอิทธิพลที่ได้รับ
	จากผลการวิจัยการที่นักกายภาพบำบัดชุมชนได้รับการสนับสนุนด้านข้อมูลข่าวสารจากองค์กรและสภากายภาพบำบัดมีความสัมพันธ์ต่อการพัฒนาสมรรถนะเฉพาะของนักกายภาพบำบัดชุมชน ไม่ว่าจะเป็นข้อมูลข่าวสารด้านการอบรมความรู้ความสามารถเฉพาะทาง หรือนโยบายที่สนับสนุนการดำเนินงานของนักกายภาพบำบัดชุมชน การได้รับการสนับสนุนด้านทรัพยากร โดยเฉพาะการได้รับการสนับสนุนด้านบุคลากร ซึ่งสอดคล้องกับข้อเสนอแนะของนักกายภาพบำบัดเขตสุขภาพภาคกลางส่วนใหญ่ที่มีความขาดแคลนบุคลากรในการดำเนินงานกายภาพบำบัดชุมชนในเชิงรุก การได้รับการยกย่องและยอมรับจากผู้บังคับบัญชาและเพื่อนร่วมงานซึ่ง ถ้านักกายภาพบำบัดในแต่ละเขตสุขภาพได้มีการแลกเปลี่ยนประสบการณ์ในการปฏิบัติงานทำให้มีส่วนช่วยในการเสริมสร้างสมรรถนะเฉพาะของนักกายภาพบำบัดชุมชนมากยิ่งขึ้น และเป็นการสร้างทัศนคติทางวิชาชีพด้านความรู้สึกในเชิงบวกเป็นแรงผลักดันที่ทำให้สมรรถนะเฉพาะของนักกายภาพบำบัดในการดูแลผู้ป่วยโรคหลอดเลือดสมองเพิ่มมากขึ้น ทำให้ผู้ป่วยได้รับบริการที่มีคุณภาพมากยิ่งขึ้น

ข้อจำกัด
	1) การศึกษาวิจัยนี้เป็นการศึกษาแบบ Cross-sectional study จึงไม่สามารถสรุปความสัมพันธ์เชิงสาเหตุได้ 
	2) แบบสอบถามที่ใช้ในงานวิจัยเป็นแบบสอบถามที่รายงานตนเองของนักกายภาพบำบัดจึงอาจมี bias ในการตอบแบบสอบถามได้
	3) งานวิจัยนี้เป็นการศึกษาเฉพาะในเขตสุขภาพภาคกลางผลการวิจัยจึงไม่สามารถเป็นตัวแทนของนักกายภาพบำบัดชุมชนทั้งประเทศได้ 

ข้อเสนอแนะ 
	1) นักกายภาพบำบัดได้ทราบถึงบทบาทการทำงานและนโยบายที่ช่วยส่งเสริมการปฏิบัติงานที่ชัดเจนทำให้มีอิสระในการทำงานและเพิ่มประสิทธิภาพของงานมากยิ่งขึ้น
	 2) กระทรวงสาธารณสุขอาจพิจารณาให้แต่ละโรงพยาบาลได้รับการสนับสนุนด้านอุปกรณ์การฟื้นฟูสภาพผู้ป่วยโรคหลอดเลือดสมองอย่างทั่วถึง และตรงตามต้องการที่แท้จริงของพื้นที่
	3) มีการจัดกิจกรรมแลกเปลี่ยนประสบการณ์ในการทำงานเพื่อให้เกิดการเสริมพลังในการยกย่องและยอมรับจากเพื่อนร่วมวิชาชีพ และทำให้เกิดทัศนคติด้านความรู้สึกเชิงบวก 
	4) สภากายภาพบำบัดควรมีการกำหนดแนวทางหรือหลักสูตรเฉพาะทางของนักกายภาพบำบัดชุมชนในการดูแลผู้ป่วยโรคหลอดเลือดสมองเพื่อให้เกิดความชัดเจนในการปฏิบัติงาน
ข้อเสนอแนะในการวิจัยครั้งต่อไป
	1) ควรศึกษาสมรรถนะเฉพาะของนักกายภาพบำบัดชุมชนในการดูแลผู้ป่วยโรคหลอดเลือดสมอง ด้วยการศึกษาแบบ Cohort หรือ case control เพื่อควบคุมปัจจัยส่วนบุคคล
	2) ควรศึกษาปัจจัยอื่นๆที่อาจมีความสัมพันธ์กับสมรรถนะเฉพาะของนักกายภาพบำบัดชุมชนในการดูแลผู้ป่วยโรคหลอดเลือดสมอง ได้แก่ ปัจจัยด้านเทคโนโลยีสารสนเทศ ภาระงาน 

